Implijet a reer hiziv an deiz ar ger gallo er yezh-se. Dont a ra eus ar brezhoneg gall a oa bet implijet diwar-benn an estrañjourien, peotramant ar re ne gaozeent ket brezhoneg, ha dreist-holl evit ar re a gaozee ur yezh romanek, diwar ur wrizienn geltiek. An hevelep ger a gaver e gouezeleg Skos, gall, a sinifi "estrañjour", ha dreist-holl "Skosad ne gaoz ket gouezeleg" ha "den eus Su Bro-Skos", da lavaret eo e-lec'h ma kaozeer skoteg kentoc'h. Diwar ar brezhoneg gallez e teu an anv-gwan benel Gallèz (gallèse e galleg). Meur a stumm all zo meneget gant Trésor de la langue francaise e galleg : "gallot", "gallec", "gallek", "gallais", "gallic" pe "gallou" c'hoazh, ouzhpenn d'ar ger benel "gallote". Ar yezh zo meneget gant anvioù-se peotramant an dud a zo o chom e Breizh-Uhel.